AP โชว์ตัวเลขยอดขายแตะ 4.16 หมื่นลบ. แย้มผลงานไตรมาส 4 พีคสุดของปี!
AP โชว์ตัวเลขยอดขายแตะ 4.16 หมื่นลบ. ทำสถิติสูงสุดครั้งใหม่ ด้าน โบรกฯ คาดผลงานไตรมาส 4 พีคสุดของปี! ยอด PreSales-Backlog แข็งแกร่ง
18 ธ.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์ของบริษัท เอพี (ไทยแลนด์) จำกัด (มหาชน) หรือ AP หลังผู้บริหารเปิดเผยถึงยอดขายในปัจจุบันว่า สามารถทำสถิติสูงสุดครั้งใหม่ โดยมียอดขายมากถึง 4.16 หมื่นล้านบาท จากเป้าหมายทั้งปีอยู่ที่ 2.6 หมื่นล้านบาท ด้านนักวิเคราะห์ มองว่า แนวโน้มการเติบโตของ AP ค่อนข้างสดใส จากยอด Presales และ Backlog ที่แข็งแกร่ง
ส่วนราคาหุ้น AP ปิดตลาดวานนี้ (18 ธ.ค.) อยู่ที่ 8.75 บาท ลบ 0.05 บาท หรือ 0.57% ด้วยมูลค่าซื้อขาย 38.29 ล้านบาท ทั้งนี้ยังมีอัพไซด์จากราคาเป้าหมายสูงสุดที่ 10 บาทอยู่ 14%
ขณะที่ P/E ล่าสุด ณ วันที่ 15 ธ.ค.60 อยู่ที่ 9.04 เท่า ซึ่งต่ำกว่า SET ซึ่งอยู่ที่ 18.63 เท่า และยังต่ำกว่ากลุ่มพัฒนาอสังหาริมทรัพย์ ซึ่งอยู่ที่ 18.09 เท่า
 
โดยนายอนุพงษ์ อัศวโภคิน ประธานเจ้าหน้าที่บริหาร AP เปิดเผยว่า ในปีนี้ (ข้อมูล ณ วันที่ 15 ธ.ค.60) บริษัทสร้างยอดขายรวมของสินค้าทั้งกลุ่มคอนโด และแนวราบได้มากถึง 4.16 หมื่นล้านบาท นับเป็นสถิติสูงสุดครั้งใหม่ เติบโตจากช่วงเดียวกันของปีที่ผ่านมากว่า 85% และเกินจากเป้าหมายยอดขายเดิมที่ตั้งไว้ 2.6 หมื่นล้านบาทถึง 60% โดยแบ่งเป็นยอดขายที่เกิดจาก สินค้าแนวราบมูลค่า 1.45 หมื่นล้านบาทและคอนโดมิเนียม 2.71 หมื่นล้านบาท
สำหรับปัจจัยที่ส่งผลให้ยอดขายของบริษัทเติบโตแบบก้าวกระโดดในปีนี้นั้น นอกจากจะมาจากสินค้าแนวราบทั้งบ้านเดี่ยวและทาวน์โฮมที่มีอัตราการเติบโตอย่างต่อเนื่องตั้งแต่ต้นปีแล้วนั้น ยังมาจากการประสบความสำเร็จในการเปิดตัวคอนโดมิเนียมแบรนด์ LIFE จำนวน 3 โครงการ ได้แก่ LIFE ลาดพร้าว LIFE วิทยุ และ LIFE อโศก-พระราม 9
โดยทั้ง 3 โครงการสามารถปิดการขายได้ประมาณ 90% ตลอดจนสินค้าที่อยู่ระหว่างการพัฒนา (Ongoing Projects) อีกกว่า 80 โครงการ ที่มีส่วนสำคัญช่วยผลักดันสู่ความสำเร็จครั้งนี้
อนึ่ง ในปี 60  บริษัทฯ เปิดตัวโครงการใหม่ทั้งสิ้น 25 โครงการ มูลค่ารวม 49,040 ล้านบาท แบ่งเป็นบ้านเดี่ยว 9 โครงการ มูลค่า 1.24 หมื่นลานบาท ทาวน์โฮม 13 โครงการ มูลค่า 1.26 หมื่นล้านบาท และคอนโดมิเนียม 3  โครงการ มูลค่า 2.41 หมื่นล้านบาท
 
ด้าน นักวิเคราะห์ บล.เอเชีย เวลท์ ระบุในบทวิเคราะห์ แนะนำซื้อ AP ให้ราคาเป้าหมายคงเดิมที่ 10 บาทต่อหุ้น โดยมองว่า AP มีพื้นฐานแข็งแกร่งจากยอด PreSales ของโครงการ Life Rama 9 และ Backlog จาก JV จำนวนมากซึ่งจะช่วย Secured รายได้ในปีต่อๆ ไปได้อย่างมั่นคง
นอกจากนี้ AP จะเน้นเปิดโครงการในแนวราบเป็นหลักในปี 61 โดยบริษัทเชื่อว่ามี Demand ในแนวราบค่อนข้างสูงในปีหน้า โดยคาดการณ์รายได้ในไตรมาส 4/60 เท่ากับ 7.71 พันล้านบาท ซึ่งจะเป็นรายได้ที่โอนมาจากโครงการ Life Sukhumvit 48 Rhythm Rangnam และ Life Pinklao
ส่วน นักวิเคราะห์ บล. ซีไอเอ็มบี (ประเทศไทย) ระบุในบทวิเคราะห์ แนะนำ “ซื้อ” AP ให้ราคาเป้าหมาย 9.96 บาทต่อหุ้น เนื่องจากเล็งเห็นแนวโน้มเติบโตสดใส คาดกำไรในไตรมาส 4/60 จะเป็นไตรมาสที่ดีที่สุดของปี จากยอด Backlog และกำไรจากบริษัทร่วมที่เพิ่มสูงขึ้น